**Regnskabskrav**

**TV 2 DANMARK A/S’ retningslinjer for levering af regnskab**

Fristen for fremsendelse af regnskab er 3 måneder efter levering af udsendelsesklart materiale.

Regnskabet skal indeholde en omkostningsfordeling på alle poster svarende til det godkendte programbudget. Regnskabet opstilles således at både budget, realiserede omkostninger samt evt. afvigelser fremgår.

Overskridelser på mere end 20 % på udgiftsposter større end kr. 100.000,00, hvor der ikke foreligger ekstern faktura/omkostning, skal aftales med TV 2 inden iværksættelse, og godkendelse skal foreligge skriftligt. Er dette ikke tilfældet godkender TV 2 kun en overskridelse på maksimum 20 % i regnskabet.

Besparelser på eksterne budgetposter kan ikke medgå til dækning af overskridelser på interne budgetposter, med mindre der er tale om mindre afvigelser, eller afvigelserne på forhånd skriftligt er aftalt med TV 2.

Revisionen omfatter:

\* Efterprøvning af eksterne udgifter med bilagsdokumentation (faktura). Udgifterne skal være opført i regnskabet uden tillæg af nogen art.

\* Efterprøvning af interne bilag vedrørende rejser, diæter, overnatning, m.v. Udgifterne skal være opført i regnskabet uden tillæg af nogen art.

\* Efterprøvning af arbejdssedler samt kontrol af dag- og/eller timesats for egne medarbejdere. Den anvendte dag-/timesats skal oplyses særskilt.

\* Efterprøvning af omkostningernes fordeling, svarende til det godkendte programbudget.

Opstår der spørgsmål til ovenstående eller til udleverede kostrapporter og kopier af saldobalancer fra producentens bogføring, har TV 2 ret til at lade en revisor gennemgå, revidere og modtage kopier af producentens bogføring på produktionen indenfor normal kontortid og med et rimeligt forudgående varsel.

Hvis der i entreprisekontraktens regnskabsbestemmelse stilles krav om revideret regnskab ved statsautoriseret eller registreret revisor, skal revisor ved sin påtegning af regnskabet anføre, om gennem­gangen af regnskabsmaterialet har givet anledning til bemærknin­ger.

18.04.2018